## Pravilnik o temeljnim zahtjevima za prirodne mineralne, izvorske i stolne vode

### NN 58/1998 (22.4.1998.), Pravilnik o temeljnim zahtjevima za prirodne mineralne, izvorske i stolne vode

# DRŽAVNI ZAVOD ZA NORMIZACIJU I MJERITELJSTVO

Na temelju članka 13. stavak 2., članka 23. stavak 4. i članka 42. stavak
3. Zakona o normizaciji ("Narodne novine" br. 55/96) ravnatelj Državnoga
zavoda za normizaciju i mjeriteljstvo donosi

## PRAVILNIK

### O TEMELJNIM ZAHTJEVIMA ZA PRIRODNE MINERALNE, IZVORSKE I STOLNE VODE

I. OPĆE ODREDBE

Članak 1.

Ovim se pravilnikom propisuju temeljni zahtjevi kojima moraju udovoljavati
prirodne mineralne, izvorske i stolne vode namijenjene potrošnji (u daljnjem
tekstu: proizvodi), a u svrhu očuvanja kakvoće tih proizvoda, zaštite zdravlja
i života ljudi te interesa potrošača, način deklariranja i podaci koje
deklaracija mora sadržavati.

Članak 2.

Ovaj pravilnik ne odnosi se na ljekovite mineralne vode koje se upotrebljavaju
u lječilištima.

Članak 3.

Temeljnim zahtjevima propisanim ovim pravilnikom mora biti udovoljeno
u proizvodnji i prometu proizvoda.

Temeljni zahtjevi obuhvaćaju osnovni sastav proizvoda, dodane tvari,
tehnološke postupke, ambalažu, te uvjete transporta, čuvanja i skladištenja.

Pod proizvodnjom u smislu ovog pravilnika razumijeva se pridobivanje
i dovođenje do mjesta punjenja te punjenje i pakiranje proizvoda.

Promet proizvoda u smislu ovog pravilnika je nuđenje, prodaja, uvoz,
skladištenje radi prodaje ili izlaganje za prodaju.

II. TEMELJNI ZAHTJEVI ZA PRIRODNU MINERALNU VODU U PROIZVODNJI
I PROMETU

Članak 4.

Pod prirodnom mineralnom vodom razumijeva se voda koja potječe iz podzemnih
ležišta zaštićenih od svakog onečišćenja, dobiva se iz jednog ili više
prirodnih ili bušenih izvora, odlikuje se svojim organoleptičkim i fizikalno-kemijskim
osobinama i ima blagotvoran učinak na ljudski organizam.

Prirodna mineralna voda jasno se razlikuje od vode za piće:

a) svojim prirodnim karakterističnim sadržajem otopljenih mineralnih
tvari i tvari u tragovima, te određenim prehrambeno-fiziološkim učincima

b) stanjem svoje prirodne čistoće.

Sastav, temperatura i ostale značajke prirodne mineralne vode moraju
biti stalne, odnosno u okviru prirodnih promjena, a posebno u slučaju povećanja
izdašnosti izvora.

Odstupanje od prosječnih godišnjih vrijednosti karakterističnih sastojaka
sadržanih na deklaraciji može iznositi najviše š15%.

Članak 5.

Da bi se voda mogla deklarirati i stavljati u promet na tržište Republike
Hrvatske kao "prirodna mineralna voda" dobavljač izdaje izjavu o sukladnosti,
da prirodna mineralna voda udovoljava temeljnim zahtjevima propisanim člankom
4. ovog pravilnika.

Dobavljač u smislu ovog pravilnika je proizvođač prirodne mineralne
vode proizvedene u Republici Hrvatskoj, odnosno uvoznik ili zastupnik strane
tvrtke, ako je zastupnik strane tvrtke, tvrtka u Republici Hrvatskoj odgovorna
za prirodnu mineralnu vodu koja se uvozi iz drugih država, (u daljnjem
tekstu: zastupnik strane tvrtke).

Izjavu o sukladnosti dobavljač može izdati samo na temelju izvještaja
pravnih osoba ovlaštenih po posebnim propisima o ovim provedenim ispitivanjima:

a) geološkim i hidrogeološkim

b) fizičkim, kemijskim i fizikalno-kemijskim

c) mikrobiološkim

d) prehrambeno-fiziološkim, farmakološkim i/ili kliničkim.

Ispitivanja iz stavka 3. ovog članka točke b) i c) koja se odnose na
nova izvorišta prirodne mineralne vode moraju obuhvatiti najmanje jednu
hidrološku godinu s najmanje 4 uzorkovanja u različitim hidrološkim uvjetima.

Ispitivanja iz stavka 3. ovog članka točka d) nisu obvezna za vode koje
sadrže više od 1.000 mg/l ukupno otopljenih čvrstih tvari ili 250 mg/l
prirodno otopljenog CO2.

Članak 6.

Prirodna mineralna voda koja se uvozi može se stavljati u promet na
tržište Republike Hrvatske samo ako su izvještaji o provedenim ispitivanjima
iz članka 5. stavka 3. ovog pravilnika priznati od Državnog zavoda za normizaciju
i mjeriteljstvo (u daljnjem tekstu: Zavod).

Izvještaji o provedenim ispitivanjima iz stavka 1. ovog članka ne smiju
biti stariji od 2 godine.

Zavod priznaje izvještaje o ispitivanju izdane u inozemstvu na način
propisan Pravilnikom o uvjetima i načinu priznavanja izvještaja o ispitivanju
izdanih u inozemstvu ("Narodne novine" br. 69/97).

Članak 7.

Dobavljač je na deklaraciji za prirodnu mineralnu vodu dužan označiti,
da proizvod udovoljava temeljnim zahtjevima za prirodnu mineralnu vodu
propisanim odredbama ovog pravilnika.

Članak 8.

Izvještaji o provedenim ispitivanjima iz članka 5. stavak 3. ovog pravilnika
moraju sadržavati rezultate ovih ispitivanja:

**a) Geološka i hidrogeološka ispitivanja**

1. točnu situaciju kaptaže (zahvata) izvora s naznakom nadmorske visine
na karti 1:1000

2. detaljan geološki prikaz podrijetla i strukture terena

3. stratografiju vodonosnih horizonata

4. opis izvođenja kaptaže (zahvata)

5. prikaz zone zaštite i mjere zaštite izvorišta od onečišćenja

**b) Fizička, kemijska i fizikalno-kemijska ispitivanja**

1. izdašnost izvora vode

2. temperaturu vode i okoline

3. isparni ostatak vode na 105oC i 180oC

4. pH vode

5. električnu vodljivost vode

6. vrste i sadržine aniona, kationa, nedisociranih spojeva i elemenata
u tragovima u vodi

7. radioaktivnost vode na izvorištu

8. sadržaj toksičnih tvari u vodi u odnosu na postavljene granice za
toksične tvari.

**c) Mikrobiološka ispitivanja**

1. utvrđivanje odsutnosti/prisutnosti parazita i patogenih mikroorganizama
u vodi

2. utvrđivanje odsutnosti/prisutnosti indikatora fekalnog onečišćenja,
i to:

a) bakterija vrste **Escherichia coli,** ostalih koliformnih bakterija,
zatim bakterija vrsta **Pseudomonas aeruginosa** i **Streptoccocus
feacalis** u 100 ml uzorka vode

b) sulfitoreducirajućih anaerobnih bakterija u 50 ml uzorka vode

3. utvrđivanje broja aerobnih bakterija u vodi, i to:

a) kod 20 - 22oC u vremenu od 72 h

b) kod 37oC u vremenu od 24 h.

**d) Prehrambeno-fiziološka, farmakološka i klinička ispitivanja**

1. Ispitivanja treba provesti prema priznatim znanstvenim metodama u
skladu s osnovnim karakteristikama vode i djelovanja vode na ljudski organizam
(diuretična funkcija, gastrična funkcija, nadomjestak potrebnih mineralnih
tvari i drugo).

2. Utvrđena podudaranja značajnog broja kliničkih opažanja mogu, ukoliko
to odgovara, nadomjestiti ispitivanja navedena pod točkom d) 1. ovog članka
pod uvjetom da broj i podudarnost značajnog broja opažanja omogućuje da
se dođe do istih rezultata.

3. Klinička isiptivanja navedena pod točkom d) 2. ovog članka mogu se
u slučaju potrebe zamijeniti, prihvaćanjem već izvršenih priznatih kliničkih
opažanja za prirodne mineralne vode istog sastava s odstupanjem dominantnih
iona i iona od balneološkog značenja do 5%.

Ukoliko je više izvorišta vezano u isti sustav, uzorak vode uzima se
na sabirnom mjestu.

Članak 9.

Sadržaj određenih tvari u prirodnoj mineralnoj vodi i pakovini ne smije
prelaziti vrijednosti navedene u tablici 2.

Tablica 2

|  |  |  |  |
| --- | --- | --- | --- |
| Red   .     br. | Tvar | Izražena              kao | Najveća dopuštena           količina u mg/l |
| 1 | 2 | 3 | 4 |
| 1. | Spojevi arsena i arsen | As | 0,05 |
| 2. | Spojevi barija | Ba | 2 |
| 3. | Spojevi olova | Pb | 0,05 |
| 4. | Spojevi kadmija | Cd | 0,005 |
| 5. | Spojevi kroma | Cr | 0,05 |
| 6. | Cijanidi | CN | 0,01 |
| 7. | Fluoridi | F | 1,5 |
| 8. | Spojevi bakra | Cu | 1 |
| 9. | Spojevi mangana | Mn | 2 |
| 10. | Nitrati | N | 10 |
| 11. | Utrošak KMnO4 | O2 | 3 |
| 12. | Fenoli | C6H5OH | 0,001 |
| 13. | Spojevi žive | Hg | 0,001 |
| 14. | Vodikov sulfid | H2S | 0,05 |
| 15. | Selen i spojevi selena | Se | 0,01 |
| 16. | Spojevi cinka | Zn | 5 |
| 17. | Spojevi antimona | Sb | 0,01 |

Članak 10.

Iznimno od propisanog sadržaja određenih tvari u prirodnoj mineralnoj
vodi iz članka 9. tablice 2 prirodna mineralna voda može sadržavati više
od 1,5 mg/l F (fluora). Sadržaj fluora mora se u tom slučaju posebno naznačiti
na deklaraciji.

Sadržaj nitrita u prirodnoj mineralnoj vodi na izvoru ne smije prijeći
0,03 mg/l izražen kao N (dušik).

Članak 11.

Prirodna mineralna voda ne smije sadržavati u proizvodnji i prometu:

a) parazite i patogene mikroorganizme:

- Salmonella spp.

- Shigela spp.

- Vibrio cholerae

- enteroviruse

Smatra se da je uvjet iz stavka 1. ovog članka ispunjen ako prirodna
mineralna voda ne sadrži koliformne bakterije, bakterije vrsta Esherichia
coli, Pseudomonas aeruginosa te Streptococuss faecalis u 100 ml uzorka
kao ni sulfitoreducirajuće bakterije u 50 ml uzorka.

Članak 12.

U pakovini prirodne mineralne vode broj aerobnih bakterija, određen
najduže 12 sati poslije punjenja pakovine (tzv. CFU-broj kolonija), ne
smije prelaziti ove vrijednosti:

a) 20 u 1 ml kod temperature inkubacije 37oC u trajanju od
24 - 48 sati na hranjivom agaru

b) 100 u 1 ml kod temperature inkubacije 20 - 22oC u trajanju
od 72 sata na hranjivom agaru.

Povećani broj živih aerobnih mikroorganizama u prirodnoj mineralnoj
vodi u prometu može biti rezultat normalnog razvoja prirodne mikroflore
izvorišta te bez obzira na navedeno u točkama a) i b) stavak 1. ovog članka
ne znači onečišćenje.

Članak 13.

Sva mikrobiološka ispitivanja obavljaju se u skladu s metodologijom
propisanom u Pravilniku o zdravstvenoj ispravnosti vode za piće ("Narodne
novine" broj 46/94 i 49/97).

Članak 14.

U procesu punjenja prirodne mineralne vode dopušteni su ovi postupci:

a) odvajanje nestabilnih elemenata kao što su, željezo i sumporni spojevi
postupcima filtracije ili dekantacije uz prethodnu oksidaciju zrakom, kisikom
ili ozonom, ukoliko ovi postupci ne mijenjaju sastav prirodne mineralne
vode u pogledu osnovnih značajki

b) miješanje vode više izvora istog izvorišnog područja prirodne mineralne
vode

c) djelomično ili potpuno uklanjanje CO2 fizikalnim postupcima

d) dodavanje ili ponovno dodavanje CO2.

Članak 15.

Prirodna mineralna voda može se na deklaraciji označiti kao "kiselica"
ako prirodno sadrži najmanje 250 mg/l slobodnog ugljičnog dioksida.

Članak 16.

Izvorište prirodne mineralne vode može se upotrebljavati, a voda puniti
samo u spremnike u obliku boce koja se bez prisustva potrošača zatvara
tako da je bez vidljivog oštećenja onemogućen pristup i promjena sadržaja
pakovine, te stavljati u promet ukoliko su ispunjeni ovi temeljni zahtjevi:

a) da su uređaji za punjenje izvedeni tako da se onemogućava onečišćenje
i osigurava očuvanje izvornog sastava koji prirodna mineralna voda ima
na izvoru

b) da su izvorište i okolina zaštićeni od mogućih onečišćenja

c) da su cijevi, spremnici i ostali dijelovi opreme koji dolaze u doticaj
s prirodnom mineralnom vodom napravljeni od gradiva koja onemogućavaju
kemijske, fizikalno-kemijske ili mikrobiološke promjene prirodne mineralne
vode

d) da su sustavi za dovođenje prirodne mineralne vode od izvora do punionice
potpuno zatvorenog tipa

e) da se transport prirodne mineralne vode obavlja samo cjevovodima
od izvora do punionice odnosno pakovinama koje su namijenjene krajnjem
potrošaču.

Članak 17.

Oznake svojstava prirodne mineralne vode navedene u tablici 3 ovog pravilnika
ukoliko su potvrđene kemijskom analizom mogu se naznačiti na deklaraciji
u promidžbene svrhe.

Tablica 3

|  |  |
| --- | --- |
| **Oznaka svojstva** | **Uvjet** |
| Siromašna mineralima | Sadržaj minerala < 500 mg/l |
| Vrlo siromašna mineralima | Sadržaj minerala < 50 mg/l |
| Bogata mineralnim solima | Sadržaj minerala > 1500 mg/l |
| Sadrži bikarbonat | Sadrži > 600 mg/l bikarbonata |
| Sadrži sulfat | Sadrži > 200 mg/l sulfata |
| Sadrži klorid | Sadrži > 200 mg/l klorida |
| Sadrži kalcij | Sadrži > 150 mg/l kalcija |
| Sadrži magnezij | Sadrži > 50 mg/l magnezija |
| Sadrži fluorid | Sadrži > 1 mg/l fluorida |
| Sadrži željezo | Sadrži > 1 mg/l dvovalentnog željeza |
| Kiselica | Sadrži > 250 mg/l slobodnog CO2 |
| Sadrži natrij | Sadrži > 200 mg/l natrija |
| Nisko gazirana | Sadrži < 3000 mg/l CO2 |

Članak 18.

Kao prirodna mineralna voda bez ugljičnog dioksida može se stavljati
u promet prirodna mineralna voda čiji sadržaj ugljičnog dioksida ne prelazi
količinu nužnu za održavanje hidrogenkarbonatne ravnoteže.

Takav se proizvod označava na deklaraciji kao "negazirana prirodna mineralna
voda".

Članak 19.

Radi osiguranja udovoljavanju temeljnim zahtjevima za prirodne mineralne
vode i izvorske vode mora se najmanje jedanput u pet godina obaviti cjelovito
ispitivanje prirodne mineralne vode iz članka 5. stavak 3. ovog pravilnika
i izvorske vode iz članka 21. stavak 3. ovog pravilnika, kao i u slučaju
i trenutku nastanka ovih promjena:

1. ako promjena režima uporabe izvorišta izazove promjenu ukupnoga kemijskog
sastava za više od 20%

2. ako drugi opravdani razlozi to zahtijevaju.

Ispitivanje kemijskog sastava prirodne mineralne i izvorske vode obuhvaća
određivanje najmanje ovih sastojaka: natrija, kalija, litija, amonija,
kalcija, magnezija, željeza, aluminija, mangana, stroncija, klorida, sulfata,
bromida, jodida, nitrata, hidrogenkarbonata, silicijeve kiseline, ugljičnog
dioksida i vodikovog sulfida.

III. TEMELJNI ZAHTJEVI ZA IZVORSKU VODU U PROIZVODNJI I PROMETU

Članak 20.

Izvorska voda u smislu ovog pravilnika je voda koja udovoljava ovim
temeljnim zahtjevima:

a) dobiva se iz podzemnih ležišta iz jednog ili više prirodnih ili bušenih
izvora zaštićenih od svih vrsta onečišćenja

b) sastav, temperatura i ostale značajke izvorske vode moraju biti stalne
u okviru prirodnih promjena i ne smiju se mijenjati u slučaju promjene
izdašnosti izvora.

Članak 21.

Da bi se voda mogla deklarirati i stavljati u promet na tržište Republike
Hrvatske kao "izvorska voda" dobavljač izdaje izjavu o sukladnosti da izvorska
voda odgovara temeljnim zahtjevima propisanim člankom 20. ovog pravilnika.

Dobavljač u smislu ovog pravilnika je proizvođač izvorske vode proizvedene
u Republici Hrvatskoj, odnosno uvoznik ili zastupnik strane tvrtke za izvorsku
vodu koja se uvozi iz drugih država.

Dobavljač može izdati izjavu o sukladnosti samo na temelju izvještaja
pravnih osoba ovlaštenih po posebnim propisima o ovim provedenim ispitivanjima:

a) geološka i hidrogeološka

b) fizička, kemijska i fizikalno-kemijska

c) mikrobiološka.

Izvještaji o provedenim ispitivanjima moraju sadržavati rezultate ispitivanja
propisane člankom 8. stavak 1. točke a), b) i c) ovog pravilnika.

Izvještaji o provedenim ispitivanjima iz stavka 3. ovog članka za izvorsku
vodu koja se uvozi i stavlja u promet na tržište Republike Hrvatske priznaju
se pod uvjetima i na način propisan 6. ovog pravilnika.

Dobavljač je na deklaraciji za izvorsku vodu dužan označiti da proizvod
udovoljava temeljnim zahtjevima za izvorsku vodu propisanim odredbama ovog
pravilnika.

Članak 22.

Za izvorsku vodu koja se stavlja u promet vrijede isti mikrobiološki
uvjeti i ograničenja u sadržaju tvari kao i za prirodnu mineralnu vodu
propisani u člancima 9., 11. i 12. ovog pravilnika.

Članak 23.

Prije postupka punjenja izvorske vode dopušteni su postupci uklanjanja
nestabilnih elemenata kao što su željezo ili sumporni spojevi dekantacijom
ili filtracijom uz prethodnu oksidaciju zrakom, kisikom ili ozonom.

Članak 24.

Izvorska voda može se upotrebljavati za proizvodnju bezalkoholnih napitaka.

Članak 25.

Izvorskoj vodi može se dodavati ugljični dioksid što se na deklaraciji
označava kao "gazirana izvorska voda".

IV. TEMELJNI ZAHTJEVI ZA STOLNU VODU U PROIZVODNJI I PROMETU

Članak 26.

Stolna voda je voda proizvedena od vode za piće s dodatkom jedne ili
više dopuštenih tvari iz članka 27. stavak 1. ovog pravilnika u svrhu poboljšanja
organoleptičkih svojstava.

Članak 27.

Dopušteno je vodi za piće, u svrhu proizvodnje stolne vode, dodavanje
ovih tvari: natrijevog klorida, kalcijevog klorida, natrijevog karbonata,
kalcijevog karbonata, natrijevog hidrogenkarbonata, magnezijevog karbonata,
natrijevog sulfata, magnezijevog sulfata, natrijevog fluorida i ugljičnog
dioksida.

Sve dodane tvari iz stavka 1. ovog članka moraju udovoljavati zahtjevima
za uporabu u prehrambenoj industriji prema posebnim propisima.

Članak 28.

Stolna voda mora udovoljavati zahtjevima Pravilnika o zdravstvenoj ispravnosti
vode za piće ("Narodne novine" br. 46/94 i 49/97) i istim zahtjevima o
mikrobiološkim uvjetima i ograničenju u sadržaju tvari kao i za prirodnu
mineralnu vodu propisanim u člancima 9., 11. i 12. ovog pravilnika.

V. NAČIN DEKLARIRANJA

Članak 29.

Proizvodi se stavljaju u promet kao pakovina koja mora na posudi, naljepnici
ili privjesnici imati deklaraciju.

Ako ovim pravilnikom nije drugačije propisano, deklaracija sadrži ove
podatke:

1) naziv proizvoda i njegovo trgovačko ime, ako ga proizvod ima

2) tvrtku, odnosno naziv i adresu proizvođača, a za uvezeni proizvod
zemlju podrijetla, sjedište proizvođača, naziv i adresu uvoznika ili naziv
i adresu zastupnika strane tvrtke

3) nazivnu količinu punjenja pakovine

4) ime izvora, ako ga izvor ima

5) o vrstama i količinama karakterističnih sastojaka tj. prosječnim
godišnjim vrijednostima karakterističnih sastojaka u mg/l i dodanim tvarima
u gotovom proizvodu u mg/l

6) rok upotrebljivosti uz navođenje oznake mjeseca i godine

7) uputu o načinu čuvanja.

Osim podataka iz stavka 2. ovog članka deklaracija može sadržavati i
druge podatke važne za potrošača.

Deklaracija mora biti uočljiva, jasna i čitka.

Deklaracija ne smije sadržavati oznake (nazive, slike, crteže i slično)
koje bi mogle dovesti potrošača u zabludu o porijeklu i kakvoći proizvoda.

Slova kojima su tiskani naziv proizvoda, njegovo trgovačko ime i tvrtka
odnosno naziv i adresa proizvođača, moraju biti veća od slova kojima su
tiskani ostali podaci.

Članak 30.

Deklaracija na pakovini s izvorskom vodom sadrži oznaku "izvorska voda".

Deklaracija za izvorsku vodu ne smije sadržavati oznake, slike ili crteže
koji bi mogli dovesti do zamjene s prirodnom mineralnom vodom, a posebno
nazive "kiselica", "mineralna voda", "mineral" ili bilo koje izvedenice
tih riječi.

Članak 31.

Deklaracija na pakovini za stolnu vodu sadrži i oznaku "stolna voda".

U označivanju stolne vode zabranjeno je na posudi ili deklaraciji za
stolnu vodu stavljati oznake, crteže, slike ili bilo koje druge znakove
koji mogu dovesti do miješanja stolne vode s prirodnom mineralnom ili izvorskom
vodom, a posebno upotrebljavati riječi "mineralna voda", "mineral", "kiselica",
"vrelo", "izvor" ili bilo koju izvedenicu tih riječi.

Članak 32.

Nazivne količine punjenja pakovina, označivanje nazivnih količina i
dopuštena odstupanja od nazivne količine punjenja za proizvode iz članka
1. ovog pravilnika utvrđeni su Pravilnikom o mjeriteljskim zahtjevima za
pakovine ("Narodne novine" br. 23/97).

Uzorkovanje proizvoda radi provjere pakovina provodi se prema odredbama
Pravilnika o mjeriteljskim zahtjevima za pakovine ("Narodne novine" br.
23/97).

VI. PRIJELAZNE I ZAVRŠNE ODREDBE

Članak 33.

Danom stupanja na snagu ovog pravilnika prestaje važiti Pravilnik o
kvaliteti prirodne mineralne vode ("Narodne novine" br. 53/91).

Članak 34.

Ovaj pravilnik stupa na snagu i primjenjuje se od 1. siječnja 1999.

Klasa: 383-01/98-03/1
Urbroj: 558-02/1-98-1
Zagreb, 16. travnja 1998.

Ravnatelj
**dr. sc. Jakša Topić, dipl. ing.,** v. r.

Pravilnik, NN 58/1998-710